Sagunt serà seu de la fase final del campionat d'Espanya juvenil femení d'handbol
09 de maig 2025

![](/media/bsfhnbzg/c_img_0530.jpg?width=850&height=566.9886363636364)

El pavelló del Poliesportiu Municipal (internuclis) serà la seu de la fase final del campionat d'Espanya juvenil femení d'handbol, que se celebrarà del 14 al 18 de maig i en el qual participarà el Balonmano Morvedre com a amfitrió en ser un dels huit equips classificats.

El regidor d'Activitat Física, Salut i Esports, Javier Timón, [**ha presentat este divendres la ronda final de la competició**](https://youtu.be/Lgc4o3tWqG4) acompanyat pel director d'esdeveniments de la Real Federació Espanyola d'Handbol, Sergio Berrios; el gerent de la Federació d'Handbol de la Comunitat Valenciana, Miguel Ángel Valero; la presidenta, el director esportiu i l'entrenadora de l'equip juvenil del BM Morvedre, Eva Sancho, Nacho García i Verónica Cuadrado respectivament.

L'edil ha traslladat la satisfacció de l'Ajuntament per albergar este esdeveniment. “Ens considerem una ciutat de l'esport, però dins d'això ens considerem predominantment una ciutat de l'handbol, on es respira handbol pertot arreu i sense cap dubte és el nostre esport franquícia i el banderer del nostre esport local”, ha manifestat.

![](/media/4qbp1zql/c_cartel_fasefinalcampeonatoespañabmjuvenilfem.jpg?width=267&height=377&mode=max)

Timón també ha remarcat el treball del BM Morvedre i el que suposa este esdeveniment per a l'estratègia del Consistori enfocada a treballar per la igualtat en l'esport. A més, ha subratllat el retorn que s'obté gràcies al turisme que arrosseguen este tipus de cites, tant quant a promoció de la ciutat com quant a ingressos econòmics per al sector, així com al coneixement del patrimoni del municipi.

Per la seua banda, el gerent de la FBCV ha mostrat el seu agraïment per l'esforç i el sacrifici del BM Morvedre i de l'Ajuntament, mentre que la presidenta del club ha fet el propi sobre el suport de totes dos federacions i el Consistori, i també l'ha fet extensible a les famílies i als patrocinadors. El regidor ha coincidit a reconéixer l'obstinació de tots ells.

Entre els huit participants d'este tram que decidirà el campionat es troben altres quatre conjunts de la Comunitat Valenciana. El BM Morvedre ha quedat enquadrat en el Grup II al costat de Metasa La Jota, Handbol Leganés i KH7 BM Leganés; mentre que en el Grup I estan Fundació Agustins Alacant, Grup USA Handbol Mislata, CH Palautordera Salicru i Escaioles Miguel Santos Cangas.

Així, aquest esdeveniment és un TOP 8 que congregarà durant cinc dies al millor handbol femení estatal. La competició es desenvoluparà a Sagunt “gràcies a l'esforç conjunt del BM Morvedre i l'Ajuntament de Sagunt, a través del seu departament d'Activitat Física, Salut i Esports, comptant també amb la inestimable col·laboració de la FBCV i de la RFEB”, segons ha relatat el regidor de l'àrea.

Les trobades del torneig es podran seguir en directe a través del [**canal de YouTube oficial de la Real Federació Espanyola d'Handbol**](https://www.youtube.com/channel/UCqfo8pb53rSg1h0JOle7gcg).

*   [](http://www.facebook.com/sharer.php?u=https://aytosagunto.es/va/actualitat/2025-05-09-sagunt-sera-seu-de-la-fase-final-del-campionat-d-espanya-juvenil-femeni-d-handbol/ "Facebook")
*   [](http://twitter.com/share?url=https://aytosagunto.es/va/actualitat/2025-05-09-sagunt-sera-seu-de-la-fase-final-del-campionat-d-espanya-juvenil-femeni-d-handbol/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-09-sagunt-sera-seu-de-la-fase-final-del-campionat-d-espanya-juvenil-femeni-d-handbol/ "Linked In")
*   [](mailto:?body=https://aytosagunto.es/va/actualitat/2025-05-09-sagunt-sera-seu-de-la-fase-final-del-campionat-d-espanya-juvenil-femeni-d-handbol/)